b'\n_START_ARTICLE_\nValuutta\n_START_PARAGRAPH_\nValuutalla tarkoitetaan valtion tai alueen rahaa ja rahayksikk\xc3\xb6\xc3\xa4, jolla voidaan k\xc3\xa4yd\xc3\xa4 vaihtokauppaa palveluista tai tuotteista. Eri valuuttojen v\xc3\xa4lill\xc3\xa4 k\xc3\xa4ytet\xc3\xa4\xc3\xa4n vaihtokurssia kuvaamaan valuutan arvoa suhteessa toiseen valuuttaan. Setelit ja kolikot ovat valuutan eri muotoja.\n_START_SECTION_\nEurovaluutta, Euroopan talous- ja rahaliitto -EMU ja Euroopan keskuspankki\n_START_PARAGRAPH_\nYleisesti jokainen valtio p\xc3\xa4\xc3\xa4tt\xc3\xa4\xc3\xa4 ja hallinnoi omaa valuuttaansa, sen valmistusta ja jakoa. T\xc3\xa4rke\xc3\xa4 poikkeus t\xc3\xa4h\xc3\xa4n on kuitenkin Euroopan unionin Euroopan talous- ja rahaliitto EMUn j\xc3\xa4senmaat, jotka ovat luovuttaneet valuutan hallinto-oikeudet Euroopan keskuspankille.\n_START_SECTION_\nValuuttojen hallintaoikeudet\n_START_PARAGRAPH_\nOmaa valuuttaa hallitsevilla mailla hallintaoikeudet ovat joko keskuspankilla tai valtiovarainministerill\xc3\xa4. Valtiokohtaisesti hallitus antaa n\xc3\xa4ille laitoksille erilaisia oikeuksia hallita valuuttaa. Esimerkiksi Yhdysvalloissa Federal Reserve System toimii ilman laki- tai muiden elimien rajoitteita. Hallintaoikeudet kuitenkin riippuvat pitk\xc3\xa4lti senhetkisest\xc3\xa4 hallinnosta, joka voi halutessaan v\xc3\xa4hent\xc3\xa4\xc3\xa4 tai kokonaan poistaa oikeuksia. Kuitenkin t\xc3\xa4m\xc3\xa4nkaltainen toiminta on ep\xc3\xa4todenn\xc3\xa4k\xc3\xb6ist\xc3\xa4. L\xc3\xa4nsimaissa valuutoista p\xc3\xa4\xc3\xa4tt\xc3\xa4v\xc3\xa4t elimet ovat p\xc3\xa4\xc3\xa4asiassa riippumattomia hallituksesta.\n_START_SECTION_\nValuuttoja ja valuuttaj\xc3\xa4rjestelm\xc3\xa4\n_START_PARAGRAPH_\nUseat maat voivat k\xc3\xa4ytt\xc3\xa4\xc3\xa4 samaa nimityst\xc3\xa4 valuutasta (esimerkiksi Kanadan dollari ja Yhdysvaltain dollari) tai useat maat voivat k\xc3\xa4ytt\xc3\xa4\xc3\xa4 samaa valuuttaa (esimerkiksi euro). Toisinaan valtio voi k\xc3\xa4ytt\xc3\xa4\xc3\xa4 toisen valtion valuuttaa laillisena valuuttanaan: esimerkiksi Ecuador, Panama ja El Salvador k\xc3\xa4ytt\xc3\xa4v\xc3\xa4t Yhdysvaltain dollaria virallisena valuuttanaan._NEWLINE_Suomen valuutta on euro, joka otettiin k\xc3\xa4ytt\xc3\xb6\xc3\xb6n setelein\xc3\xa4 ja kolikoina vuonna 2002, mutta tilivaluuttana jo 1999. Aiempi Suomen valuutta oli markka. Euron valuuttatunnus on EUR._NEWLINE_Valuuttojen keskin\xc3\xa4ist\xc3\xa4 vaihdettavuutta ja vaihtosuhdetta s\xc3\xa4\xc3\xa4telee valuuttaj\xc3\xa4rjestelm\xc3\xa4.'